[pic] | KOMISIJA EVROPSKIH SKUPNOSTI |

Bruselj, 28.1.2008

SEC(2008) 101 konč.

POROČILO KOMISIJE EVROPSKEMU PARLAMENTU IN SVETU

o odhodkih EKJS Sistem zgodnjega opozarjanja št. 12/2007

KAZALO

1. UVOD 3

2. NAMENSKI PREJEMKI 3

3. SKLAD ZA PRESTRUKTURIRANJE SLADKORNE INDUSTRIJE 4

4. PRIPOMBE NA IZVAJANJE PRORAčUNA ZA LETO 2007 4

5. SKLEPNE UGOTOVITVE 6

1. UVOD

Pričakuje se, da bo začasna poraba v proračunskem letu 2007 (od 16. oktobra 2006 do 15. oktobra 2007) znašala 42 139,8 milijona EUR, t.j. 98,7 % prvotnih odobrenih proračunskih sredstev. Ta znesek vključuje zneske, ki so se od držav članic izterjali s popravki potrditev obračunov EKJS ter z ukinitvami in zmanjšanji mesečnih povračil državam članicam v teku leta. Ta znesek vključuje tudi oceno možnih neposrednih izdatkov Komisije do 31. decembra 2007.

Ta začasna poraba, ki je podrobno predstavljena v priloženi razpredelnici, prikazuje skupno premajhno porabo, ki znaša približno –571,9 milijona EUR, v primerjavi s prvotnimi odobrenimi proračunskimi sredstvi.

2. NAMENSKI PREJEMKI

Na podlagi določb člena 34 nove finančne uredbe skupne kmetijske politike (ES) št. 1290/2005 so prejemki, ki izvirajo iz finančnih popravkov na podlagi odločb o potrditvi skladnosti, nepravilnosti in dajatev na mleko, označeni kot namenski prejemki za financiranje odhodkov EKJS. Ti prihodki so bili ocenjeni ob pripravi proračuna za leto 2007 in ta ocena je bila upoštevana, ko je proračunski organ odobril proračunska sredstva za leto 2007. Podrobno:

- prihodki iz dajatev na mleko so bili ocenjeni na 349 milijonov EUR in so se upoštevali z zmanjšanjem odobrenih proračunskih sredstev za sektor mleka in mlečnih proizvodov, za katerega je proračunski organ odobril 587 milijonov EUR;

- prihodki iz izterjav, povezani s potrditvijo skladnosti, so bili ocenjeni na 568 milijonov EUR, prihodki iz nepravilnosti pa na 70 milijonov EUR. Skupni znesek 638 milijonov EUR je bil upoštevan pri zmanjšanju odobrenih proračunskih sredstev, zahtevanih za shemo enotnega plačila, za katero je proračunski organ odobril 27 918 milijonov EUR.

Priložena razpredelnica prikazuje porabo na računu namenskih prejemkov, za katere je bilo v proračunskem letu zbranih 1 159,7 milijona EUR. Podrobno:

- z dajatvami na mleko je bilo zbranih približno 362,7 milijona EUR, medtem ko je prvotna ocena znašala 349 milijonov EUR,

- izterjave na podlagi potrditve skladnosti so znašale približno 557,8 milijona EUR, medtem ko je prvotna ocena znašala 568 milijonov EUR,

- prejemki iz nepravilnosti so znašali približno 239,3 milijona EUR, medtem ko je prvotna ocena znašala 70 milijonov EUR.

Ti prihodki se lahko v skladu z ustreznimi pravili delno ali v celoti uporabijo za financiranje odhodkov EKJS, če proračunska sredstva, ki jih odobri proračunski organ, ne zadostujejo za financiranje odhodkov držav članic. Če se prihodki v celoti ali deloma ne porabijo, se neporabljeni del samodejno prenese na naslednje proračunsko leto.

Ob upoštevanju premajhne porabe proračunskih sredstev, odobrenih za leto 2007, se torej ti prihodki, dodeljeni EKJS, v celoti prenesejo na leto 2008 in se uporabijo za financiranje pričakovanih proračunskih potreb za to leto.

3. SKLAD ZA PRESTRUKTURIRANJE SLADKORNE INDUSTRIJE

Začasni zneski za prestrukturiranje v sektorju sladkorja se obravnavajo kot namenski prejemki za financiranje pomoči pri prestrukturiranju sladkorne industrije in druge pomoči, predvidene v skladu za prestrukturiranje. Za tržno leto 2006/2007 se ti zneski nanašajo na količinske kvote za sladkor, inulinski sirup in izoglukozo, dodeljene izvajalcem, ki jih morajo zbrati in vplačati države članice v sklad v dveh obrokih, in sicer do 31. marca oziroma 30. novembra 2007. Konec marca so države članice prvi obrok dolgovanih zneskov za prestrukturiranje v višini 1 287,2 milijona EUR prenesle na račun za namenske prejemke. Po drugi strani so države članice v proračunskem letu 2007 zainteresiranim stranem izplačale 551,4 milijona EUR za pomoč prestrukturirani sladkorni industriji ter za pomoč za diverzifikacijo in pomoč za rafinerije sladkorja.

Ta plačila se financirajo iz zgoraj omenjenega računa za namenske prejemke in neporabljeni znesek v višini 735,9 milijona EUR se bo prenesel na leto 2008 z namenom pokritja plačil pomoči za prestrukturiranje in drugih pomoči, za katere se pričakuje, da se bodo izplačale v navedenem letu.

4. PRIPOMBE NA IZVAJANJE PRORAčUNA ZA LETO 2007

Na začasno izvajanje proračuna so vplivali številni dejavniki, ki so za najpomembnejša področja naslednji:

4.1. Monetarni dejavniki

Pri odhodkih, nastalih v zgoraj navedenem obdobju, je upoštevano gibanje tečaja dolar/euro. Gibanje tega paritetnega tečaja je vplivalo na odhodke pri večjem delu izvoznih nadomestil za kmetijske proizvode, predvsem za žita in sladkor.

V skladu s členom 21 Uredbe (ES) št. 1290/2005 je bil proračun, ki ga je sprejel proračunski organ, pripravljen na podlagi povprečnega paritetnega tečaja za obdobje od julija do septembra 2006, in sicer 1 EUR = 1,27 USD. Treba je pripomniti, da je bil v obdobju od 1. avgusta 2006 do 31. julija 2007 povprečni paritetni tečaj približno 1 EUR = 1,31 USD, kar je 3,1 % nad tečajem, uporabljenem pri pripravi proračuna za leto 2007.

4.2. Tržni ukrepi (–746,8 milijona EUR)

Posegi na kmetijske trge so pokazali, da je premajhna poraba odobrenih proračunskih sredstev znašala –746,8 milijona EUR. Premajhna poraba je bila najbolj izrazita pri odobrenih proračunskih sredstvih za žita, nadomestilih za proizvode, ki ne spadajo v Prilogo I, sadju in zelenjavi, medtem ko je bila v sektorju sladkorja najbolj opazna prevelika poraba odobrenih proračunskih sredstev.

(NB: v oklepaju je navedena prevelika (+) ali premajhna (–) poraba).

4.2.1. Žita (–649,3 milijona EUR)

Na trgu žit so to leto vladali izjemno ugodni notranji in zunanji pogoji, ki so privedli do višjih cen na notranjem in svetovnem trgu. Posledična premajhna poraba je nastala zaradi:

- znatnih čistih dobičkov, ki so se stekli v proračun, ko je bilo nakupovanje žit za javna skladišča na zelo nizki ravni, medtem ko so se prodajale velike količine žit iz javnih skladišč, kar je narekovalo visoke cene; and

- nižjih izdatkov za izvozna nadomestila za žita, ker je določena stopnja nadomestila za večino proračunskega leta znašala 0.

4.2.2. Nadomestila za proizvode, ki niso navedeni v Prilogi I (–113,8 milijona EUR)

Tudi na ta sektor so vplivali zelo ugodni notranji in zunanji pogoji na trgih žit in mlečnih proizvodov, kar je privedlo do splošnega znižanja stopenj izvoznih nadomestil in posledično nižjih odhodkov za izvozna nadomestila za predelane kmetijske proizvode. Iz tega izhaja premajhna poraba odobrenih proračunskih sredstev.

4.2.3. Sladkor (+132,5 milijona EUR)

Ta prevelika poraba odobrenih proračunskih sredstev je nastala zaradi povečanja odhodkov za izvozna nadomestila, ki so ga utrpele države članice, ker so bile količine izvoženega sladkorja s prostega trga in iz javnih skladišč veliko večje od količin, predvidenih v proračunu za leto 2007. Ta situacija je delno posledica dejstva, da so bile količine sladkorja, umaknjene v okviru sklada za prestrukturiranje sladkorne industrije, veliko manjše od pričakovanih.

4.2.4. Sadje in zelenjava (–69,9 milijona EUR)

Premajhna poraba odobrenih proračunskih sredstev je predvsem posledica nižjih odhodkov držav članic zaradi manjših količin paradižnikov, za katere so prejele pomoč za predelovanje, in manjše uporabe operativnih skladov za organizacije proizvajalcev v primerjavi s predpostavkami iz proračuna za leto 2007.

4.2.5. Mleko in mlečni proizvodi (+51,2 milijona EUR)

Zaradi izjemno ugodnih notranjih in zunanjih pogojev na trgih mlečnih proizvodov so imele države članice manjše odhodke za izvozna nadomestila za mlečne proizvode, javno skladiščenje masla in notranje pomoči za odprodajo posnetega mleka.

Vendar pa je ta prevelika poraba odobrenih proračunskih sredstev tehnične narave. Prihodki iz dajatev na mleko, ki so bili sprva ocenjeni na 349,0 milijonov EUR, se od proračuna za leto 2007 naprej obravnavajo ločeno, kot prihodki, namenjeni za EKJS. V odobrenih proračunskih sredstvih za leto 2007, ki jih je proračunski organ zahteval in odobril za ta sektor, se ta dohodek ni upošteval, torej so bila v bistvu manjša za to vsoto. To je bil razlog za preveliko porabo odobrenih proračunskih sredstev.

Če bi se upoštevali prihodki iz dajatev na mleko, za katere se je prvotno načrtovalo, da bodo dodeljeni mlečnemu sektorju, bi to v tem sektorju pomenilo premajhno porabo v znesku –297,8 milijona EUR.

4.3. Neposredne pomoči (+167,2 milijona EUR)

V tem primeru je prevelika poraba posledica višjih odhodkov držav članic, tako za shemo enotnega plačila kot za druge neposredne pomoči, v primerjavi z odobrenimi proračunskimi sredstvi, ki so bila za te ukrepe predvidena v proračunu za leto 2007.

Vendar pa je ta prevelika poraba odobrenih proračunskih sredstev tudi tehnične narave. Prihodki iz potrditve skladnosti in iz nepravilnosti, ki so bili sprva ocenjeni na 638 milijonov EUR, se od proračuna za leto 2007 naprej obravnavajo ločeno, kot prihodki, namenjeni za EKJS. V odobrenih proračunskih sredstvih za leto 2007, ki jih je proračunski organ zahteval in odobril za ta sektor, se ta dohodek ni upošteval, torej so bila v bistvu manjša za to vsoto. To je bil razlog za preveliko porabo odobrenih proračunskih sredstev.

Če bi se upoštevali prihodki iz potrditve skladnosti in iz nepravilnosti, za katere se je prvotno načrtovalo, da bodo namenjeni za shemo enotnega plačila, bi to pomenilo premajhno porabo v znesku –470,8 milijona EUR v okviru poglavja neposrednih pomoči v letu 2007.

4.4. Revizija odhodkov za kmetijstvo

4.4.1. Potrditev obračunov iz preteklih let (+79,9 milijona EUR)

Vse odločitve o potrditvi obračunov, ki naj bi bile sprejete do konca tekočega proračunskega leta, je Komisija že sprejela. Neto znesek, ki je bil izterjan prek popravkov na podlagi teh odločitev, je znašal približno –74,7 milijona EUR. Ker je bilo v proračunu za leto 2007 za ta znesek predvidenih –178 milijonov EUR, je bila poraba navedenih odobrenih proračunskih sredstev premajhna. Ta primanjkljaj v izterjavah je treba pokriti, kar bo privedlo do ustreznega povečanja odhodkov EKJS.

5. SKLEPNE UGOTOVITVE

Ugodni notranji in zunanji tržni pogoji, ki so zaznamovali proračunsko leto 2007, so privedli do izjemno visokih cen zlasti na trgih žit in mlečnih proizvodov. Posledično odprodajanje zalog iz javnih skladišč v teh sektorjih in nižje ravni izvoznih nadomestil so povzročili prihranke pri odhodkih EKJS. Po drugi strani so večje količine izvoženega sladkorja povzročile višje odhodke za izvozna nadomestila za sladkor. Ti dejavniki so privedli do premajhne porabe odobrenih proračunskih sredstev za tržne ukrepe za leto 2007. Premajhno porabo so deloma izravnali višji odhodki za neposredne pomoči in za pokritje pričakovanega primanjkljaja pri izterjavah na podlagi postopka potrditve obračunov. Skupni neto rezultat odobrenih proračunskih sredstev za leto 2007 je prikazal premajhno porabo v višini približno –571,9 milijona EUR. Celotni znesek zbranih prihodkov, dodeljenih EKJS v letu 2007, v višini 1 159,7 milijona EUR, se zato prenese na leto 2008, kot je že predvideno v predlogu amandmaja št. 2 k predhodnemu predlogu proračuna za leto 2008.

Ob upoštevanju premajhne porabe proračunskih sredstev v letu 2007 je Komisija proračunskemu organu s predložitvijo spremembe proračuna št. 7/2007 predlagala zmanjšanje prvotnih odobrenih proračunskih sredstev za EKJS za 400 milijonov EUR.

PRILOGA

[pic]